Somerreën bly langer weg | Landbou
Die kans op somerreën oor die volgende twee tot drie weke is kleiner, maar boere in die somerreëngebied, wie se oë hierdie tyd van die jaar voortdurend soek vir reënwolkies, moet moed hou.
Daar is steeds gunstige reënvooruitsigte vir die mid- tot laatsomer. November en Desember kan baie nat kan wees oor die sentrale tot oostelike dele, terwyl die sentrale tot westelike dele vanaf Desember tot Maart reën gaan kry, sê mnr. Johan van den Berg, onafhanklike landbouweerkundige.
"Daar is egter steeds 'n kans op ligte reën rondom 17 en 18 Oktober oor die Oos-Vrystaat en aangrensende dele van KZN en Mpumalanga."
Wydverspreide reën het van 4 tot 9 Oktober oor gedeeltes van die sentrale tot oostelike dele van die somerreëngebied voorgekom. Baie swaar neerslae is in die suide van KwaZulu-Natal gemeet. By Margate is meer as 200 mm gemeet en by Port Edward 57 mm.
Ander plekke wat noemenswaardige reën gehad het, is Richardsbaai (61 mm), Frankfort (56 mm), Hartebeespoortdam (50 mm), Stutterheim (38 mm), Witbank (33 mm), Pretoria en Fort Beaufort (23 mm), Ventersdorp (20 mm), Reitz (19 mm), Warden (14 mm) en Lichtenburg (10 mm).
Ligte reën van minder as 10 mm het in gedeeltes van die Wes-Kaap, die res van KwaZulu-Natal, Mpumalanga en Limpopo vanaf 4 tot 6 Oktober voorgekom. Dit kan beskou word as die eerste werklike somerreën van die jaar aangesien dit oor 'n baie wye gebied voorgekom het.
"Uit 'n landbou-oogpunt was hierdie reën van groot belang, want dit kan heelwat somergraanboere in staat stel om finale saadbeddingvoorbereidings te kan doen en selfs te begin plant sodra grondtemperature bokant 15 °C is in die boonste 10 cm van die grond."
Wat die winterreëngebied betref, het die waarskynlikheid vir verdere reën verbeter, sê Van den Berg. Veral oor die Swartland, die aangrensende Wynland en Kaapse Metropool lyk dit nou gunstiger nadat vroeëre voorspellings minder gunstig was. "Meer as 20 mm reën is moontlik oor die suidwestelike dele vanaf 15 tot 17 Oktober en verdere ligte reën van minder as 10 mm rondom 23 en 24 Oktober en in die laaste paar dae van Oktober."
Daar kan ook reën verwag word oor die Suid-Kaap, maar ligter neerslae van minder as 10 mm vanaf 15 tot 17 Oktober. Hy waarsku die reën en vogtigheid kan probleme skep tydens die rypwording en oes van koring.